Hønefoss kirke

**Hønefoss kirke** er en moderne arbeidskirke som ligger i østenden av Kirkegata i sentrum av Hønefoss, i Ringerike kommune i Buskerud. Den fysiske adressen er , ei bygate som går mellom kirken og Søndre torv i sentrum av byen. Kirken ble vigslet den 10. desember 2017.

## Bakgrunn
Hønefoss var opprinnelig en del av Norderhov herredskommune og befolkningen tilhørte menigheten ved Norderhov kirke, men da Hønefoss fikk bystatus og ble en selvstendig bykommune fra 1852, ble det også fart i arbeidet med å skaffe byen ei egen kirke. Området som ble valgt for plasseringen av kirka ble opprinnelig kalt Petersløkka og lå på sørsiden av elva. Hønefoss gamle kirke sto ferdig og ble vigslet i 1862. Den ble tegnet av Christian Heinrich Grosch, men kirka brant ned til grunnen 26. januar 2010.

Etter brannen ble branntomten ryddet, og der kirken hadde stått, ble det oppført et alter av brente trestokker fra den nedbrente kirken. Planlegging av ny kirke tok til, og det ble avholdt arkitektkonkurranse i 2013. Denne ble vunnet av LINK arkitektur med prosjektet «Himmeltrærne». Totalentreprenør for oppføringen var OBAS Entreprenør i Drammen.

## Om kirka
### Kirkebygget
Den nye kirka er oppført på samme sted som den gamle kirka sto. Det er ei moderne arbeidskirke, som har sterke likhetstrekk med Ålgård kirke. Hønefoss og Ålgård kirker er da også tegnet av samme arkitektselskap. Det dreier seg om et monumentalbygg, men med en utradisjonell form for et kirkebygg.

Bygget er lavest ved inngangspartiet i vest og høyest i øst. Innvendig er det kirketorg, serveringsrom og 20 kontorer i første etasje, mens selve kirkerommet er en etasje høyere. Underetasjen har storkjøkken, lager, tekniske rom og garderober. Bygget har et lavt inngangsparti mot Hønefoss sentrum og en krum takform stiger monumentalt mot øst. Fondveggen er 14 meter høy og skjuler både de to kirkeklokkene og det meste av orgelet.

### Kirkeklokkene
De to kirkeklokkene i nye Hønefoss kirke ble støpt av Olsen Nauen Klokkestøperi i Barkåker i Tønsberg kommune i Vestfold og gitt som gave av Ringeriks-Kraft. Den største kokken har inskripsjonen «Se jeg forkynner dere en stor glede. Lukas 2,10», men den minste har inskripsjonen «Hør, dere himler og lytt, du jord, for Herre taler. Jesija 1, 2».

### Eksteriørbilder

Hønefoss kirke inngangspartiet.jpg|Inngangspartiet
Hønefoss kirke sett fra inngangssiden.jpg|Kirken sett fra vest
Hønefoss kirke.jpg|Kirken sett fra sør


### Utsmykning
Kirken har altertavle laget av Peter Sutton. Den er over elleve meter høy og dekker 160 kvadratmeter av fondveggen. Motivet tar utgangspunkt i et kors, og tavlen er laget av glassfliser og eikelameller. Det store Rensch-orgelet er inkorporert i veggen og synes bare såvidt i kirkerommet. Veggen skjuler dessuten de to store kirkeklokkene.

### Orgelet
Det store, nye pipeorgelet i kirken ble bygget av Richard Rensch Orgelbau i Lauffen am Neckar i Tyskland, som blant annet har levert orgelet til nye Våler kirke. Orgelet har 36 stemmer, to manualer og tre verk, og prislappen på 6,3 millioner NOK ble delt mellom SpareBank 1 Ringerike Hadeland og Hønefoss Sparebank. Monteringen er unik, i det orgelet er inkorporert i fondveggen. Det ble først innviet 18. mars 2018.

### Interiørbilder

Image:Hønefoss kirke interiør.jpg|Kirkerommet med koret
Image:Hønefoss kirke orgel.jpg|Rensch-orgelet
Image:Hønefoss kirke alter.jpg|Alteret
Image:Hønefoss kirke døpefont.jpg|Døpefonten
Image:Hønefoss kirke prekestol.jpg|Prekestolen


## Hønefoss kirkegård

Kirkestedet ble skilt ut fra skreddermester Pedersens eiendom og Hønefoss kirkegård med leggplass ble innviet samtidig med at Hønefoss gamle kirke ble reist. Den første begravelsen der fant sted den 16. desember 1862, da proprietær Christen Rode Krefting på Egge (i dag kjent som Viul hovedgård) i Haug sogn ble begravet der, 73 år gammel. Han hadde litt tidligere skjenket kirken den største av de to klokkene.

Store deler av kirkegården rammes inn av Hofgaards gate. Nordøst for kirkegården ligger Ringerike krematorium, og rett øst for den ligger Hønefoss kirkestue, som ofte benyttes til minnestunder og lignende. Helt øst på kirkegården ligger krigsgraver fra andre verdenskrig.

## Annet
Både Ringerike kirkelige fellesråd og Ringerike prosti har kontorer i nye Hønefoss kirke.

## Se også
* Hønefoss kirke (1862–2010)
* Hønefoss menighet
* Liste over Kirkebygg i Ringerike

## Referanser




## Eksterne lenker
* 
* Byggeindustrien om Hønefoss kirke